Tieto draky z hlbín času sú úžasné stvorenia.
Sú bizarné,
sú nádherné
a vieme o nich veľmi málo.
Takéto myšlienky sa mi preháňali hlavou,
keď som sa pozeral na stránky svojej prvej knižky o dinosauroch.
Mal som asi päť rokov
a už vtedy som sa rozhodol,
že sa stanem paleontológom.
Vďaka paleontológii som mohol spojiť svoju lásku k zvieratám
s túžbou navštíviť odľahlé kúty sveta.
Teraz som o pár rokov starší a mám za sebou niekoľko expedícií
na najodľahlejšie miesto tejto planéty,
na Saharu.
Cieľom mojej saharskej výpravy bolo nájsť ďalšie stopy
po zvláštnom obrovskom dravom dinosaurovi,
zvanom spinosaurus.
Niekoľko kostí tohto zvieraťa sa našlo v egyptskej púšti
a asi pred 100 rokmi ich opísal jeden nemecký paleontológ.
Bohužiaľ boli všetky tieto kosti zničené počas 2. svetovej vojny.
Takže nám zostalo iba zopár kresieb a poznámok.
Z týchto kresieb vieme,
že toto stvorenie, ktoré žilo asi pred 100 miliónmi rokov,
bolo veľmi veľké,
na chrbte malo vysoké ostne, ktoré vytvárali veľkolepú plachtu,
a malo dlhé, úzke čeľuste, takmer ako krokodíl,
s kužeľovitými zubami,
ktoré zrejme využívalo na lov klzkých obetí, napríklad rýb.
Počas nasledujúcich 100 rokov
sme sa však o tomto tvorovi nedozvedeli už nič viac.
Môj výskum ma doviedol na marocko – alžírsku hranicu,
na miesto zvané Kem Kem.
Pracuje sa tam veľmi ťažko.
Musíte rátať s piesočnými búrkami, hadmi a škorpiónmi
a je skutočne ťažké nájsť tam dobré fosílie.
Ale naša ťažká práca sa vyplatila.
Objavili sme mnoho úžasných vzoriek.
Tu je najväčšia kosť dinosaura,
aká sa kedy našla v tejto časti Sahary.
Našli sme pozostatky obrovských dravých dinosaurov,
stredne veľkých dravých dinosaurov
a dokonca siedmich – ôsmich druhov podobných krokodílom.
Tieto fosílie ležali v riečnom systéme.
Riečny systém tiež obývala obrovská lalokoplutvá ryba veľkosti auta,
niečo ako ozrutný piliar,
a nebo nad riekou bolo plné pterosaurov,
lietajúcich plazov.
Bolo to pekne nebezpečné miesto;
miesto, kam by ste nechceli cestovať, keby ste mali stroj času.
Nachádzali sme všetky tieto úžasné fosílie,
zvieratá, ktoré žili v dobe spinosaura,
ale spinosaurus samotný sa nám skrýval.
Nachádzali sme iba kúsky a úlomky
a ja som dúfal, že raz nájdeme aspoň čiastočnú kostru.
Nedávno sa nám však podarilo vysledovať nálezisko,
kde miestny lovec fosílií našiel niekoľko spinosaurích kostí.
Vrátili sme sa tam a pozbierali ďalšie kosti.
A tak sme po 100 rokoch konečne našli ďalšiu čiastočnú kostru
tohto bizarného stvorenia.
A podarilo sa nám ho zrekonštruovať.
Teraz vieme, že hlava spinosaura vyzerala trochu ako hlava krokodíla,
úplne inak než hlavy iných dravých dinosaurov,
napríklad tyranosaura.
Ale tie najzaujímavejšie informácie sme získali zo zvyšku kostry.
Mali sme dlhé ostne, ktoré tvorili veľkú plachtu.
Mali sme kosti nohy, kosti lebky,
široké, veslovité chodidlá;
to je tiež veľmi nezvyčajné, také chodidlá nemal žiadny iný dinosaurus
a myslíme si, že chodil po mäkkom povrchu
alebo nimi vesloval pri plávaní.
Skúmali sme tiež jemnú mikroštruktúru spinosaurích kostí
a ukázalo sa, že je veľmi hustá a kompaktná.
To vídame u zvierat, ktoré trávia veľa času vo vode;
hodí sa im to na reguláciu vztlaku.
CT-čkom sme naskenovali všetky naše kosti a zostavili digitálnu kostru spinosaura.
Keď sme sa na ňu pozreli, bolo zrejmé
že tento dinosaurus je skutočne jedinečný.
Je väčší ako tyranosaurus,
jeho hlava prezrádza, že jedol ryby,
celá kostra hovorí „milujem vodu“:
husté kosti, veslovité chodidlá a zmenšené zadné končatiny –
ďalší charakteristický znak zvierat, ktoré trávia podstatnú časť dňa vo vode.
Keď nášmu spinosaurovi pridáme svaly –
tu vidíte svaly, ktoré sme pridali, a kožu, ktorou sme ho obalili, –
pochopíme, že máme do činenia s riečnym obrom,
dravým dinosaurom väčším od tyranosaura.
Bol vládcom tejto prastarej rieky obrov,
živil sa množstvom vodných zvierat, ktoré som vám ukazoval.
Takže preto je to úžasný objav.
Je to jedinečný dinosaurus.
Ľudia mi vraveli: „Wow, to je objav, aký príde raz za život.
Na svete už nie je toľko vecí, čo by sa dali objaviť.“
Ja si však myslím, že majú k pravde veľmi ďaleko.
Myslím, že Sahara je stále plná pokladov,
a keď počúvam, že už nezostali miesta, ktoré treba preskúmať,
rád citujem známeho lovca dinosaurov, Roya Chapmana Andrewsa,
ktorý povedal: „Dobrodružstvo vždy čakalo za prvým rohom
a svet je stále rohov plný.“
To platilo pred desaťročiami,
keď Roy Chapman Andrews písal tieto riadky.
A platí to aj dnes.
Ďakujem.
(potlesk)